हिन्दु हाकमें दे दौरान खुराक च चौलें दा खास थाह्‌र हा। चौलें गी केई चाल्ली रि’न्नेआ जन्दा हा। राजतरंगनी च तिल्पने सुआदे आले “उप्पल शाक” (ऊपल हाख) दा जिकर आएदा ऐ जेह्‌के प्हाड़ी छाम्बैं च उगदा हा जिसी गरीब लोक खन्दे हे। ङूर, खुमानी ते नाखें दा जिकर बी आएदा ऐ। प्याज बरतोन्दा हा। क्षेमेन्द्र दे आखने मूजब लून छड़े अमीर लोक बरतदे हे। की जे एह् दूरा दा औन्दा हा इसकरी सक्खर गै मैंह्‌गा होन्दा हा ते तद्दै गरीब-गुर्बे इस्सी नथे बरती सकदे। सवाए गौ ते कबूतर दे मास दै मास्सै पर कोई पबंदी नथी। मास भुन्नियै खूब मर्च-मसाले लाइयै खादा जन्दा हा। मच्छी दी बरतोन खूब होन्दी ही ते इसदा रसा बड़ा परसिन्दा कीता जन्दा हा। शराब दा रवाज हा ते ङूरें दा रस शराबै च कशीद होन्दा हा। मीरें च पान खाने दा रवाज हा। कल्हण ने इस चल्ली दे काफूर दा बी जिकर कीते दा ऐ। कश्मीरी केसर दी मांग सारै भारत-वर्ष च ही।